
Министърът на културата Владимир Пенев пред Агенция „Фокус”

Фокус: Г-н Пенев, какво предвижда културното Споразумение за сътрудничество с Унгария, което подписахте в рамките на визитата на българския президент?
Владимир Пенев: Споразумението e за периода 2013 - 2015 година и регламентира възможностите за сътрудничество в областта на театъра, литературата, издателската и преводаческата дейност, библиотечното и музейно дело, изобразителното изкуство, културното наследство, киното, музиката и танца, аудиовизията и защитата на авторските права.
В документа се уточняват ангажиментите на двете страни по опазването на историческото и културното наследство, като за целта се осигуряват необходимите условия за проучване и документиране на културните ценности, разположени на тяхна територия. 
Важно е и сътрудничеството в областта на защитата на авторските права, защото така се осигурява зачитане правата на интелектуална собственост в съответствие и с вътрешното законодателство и с международните задължения в тази област.
Фокус: Какви са традициите в културното сътрудничество между България и Унгария?
Владимир Пенев: Традициите са много добри. През последните години политическият диалог между България и Унгария се развива успешно и в приятелска атмосфера. Налице е взаимен стремеж за разширяване на сътрудничеството и взаимодействието в съответствие с новите политически реалности в региона. Общите интереси и сходните външнополитически приоритети на Република България и Унгария създават условия за плодотворно сътрудничество в двустранен и многостранен план. 
Споразумението създава благоприятна среда за функциониране на Българския културен институт в Будапеща и на Унгарския културен институт в София. То изгражда и стабилна основа за продължаване на традиционно доброто сътрудничество на двете министерства.
Фокус: Ще има ли конкретни измерения на културната спогодба – например информираха ли ви вече за някой съвместен филмов проект, или за взаимно гостуване на наши и унгарски състави?
Владимир Пенев: Да, ще има, ще подкрепим взаимен обмен на оперни, балетни, танцови, фолклорни и театрални състави, оркестри и други творчески трупи. Ние предлагаме на унгарската страна участие в нашите известни фестивали като: Международен музикален фестивал "Софийски музикални седмици", Международен музикален фестивал "Мартенски музикални дни" в Русе , Международен фестивал "Варненско лято", Международен фолклорен фестивал в Бургас, Международен куклен фестивал "Двама са малко - трима са много" в Пловдив, Джаз фестивала в Банско, международните фолклорни фестивали във Велико Търново, Варна, Пловдив и други. Унгария от своя страна предлага на вниманието на българската страна участие в Будапещенския танцов фестивал, в танцовите фестивали в Дьор и Веспхрем, в републиканската среща на театралното изкуство в Печ и във фестивала на унгарските театри в Кишварда, както и в международната среща на свободните театри в Сегед и на куклените театри в Кечкемет. Предложенията включват и най –известните унгарски музикални форуми. Ще си сътрудничим също в борбата срещу нелегалния трафик на културни ценности, в опазването на движимите и недвижимите културни ценности, в археологическите проучвания, в работата на музеите, библиотеките и архивите, в популяризирането на книгата.
Фокус: Представена ли е добре унгарската култура в България и българската в Унгария чрез работата на културни центрове и дипломатически представителства на двете държави?
Владимир Пенев: Това е част от работата на културните институти на двете страни и аз вярвам, че Споразумението, което подписахме, ще осигури нови възможности за тяхната дейност. Тук искам да посоча, че България и Унгария насърчават и прякото сътрудничество в рамките на съвместни европейски проекти – такива са контактите между Националния исторически музей в София и Унгарския национален музей, между Националната галерия за чуждестранно изкуство в София и Музея за съвременно изкуство „Музей Лудвиг”, сътрудничеството на българския Национален литературен музей с Литературния Музей Петьофи, обмена на изследователи и общо представяне на фолклорна изложба на Етнографския комплекс "Етъра" и Музея на открито в Сентендре. 

